Der er udsigt til et "historisk stort tilbageslag" for Danmarks økonomi.

De tre scenarier De økonomiske udsigter er på baggrund af forskellige scenarier for det videre forløb:

En hurtig genopretning i Danmark vil føre til et fald i bnp i 2020 på tre procent.

En gradvis genopretning vil medføre et fald på 4,4 procent.

En begrænset genopretning - som er det værst tænkelige af de fremlagte scenarier - vil betyde et fald i bnp på seks procent.

Kilde: Finansministeriet

Regeringen forventer et fald i det danske bruttonationalprodukt (bnp) på mellem tre og seks procent som konsekvens af coronavirus.

Det siger finansminister Nicolai Wammen (S) på et pressemøde.

- Andet kvartal i 2020 står til at blive et af de sorteste kapitler i dansk økonomisk historie, siger han.

Stor usikkerhed om scenarierne

Bnp er et mål for værdien af den samlede arbejdsindsats i et land – eller den samlede værdi af landets produktion i løbet af et år – fratrukket udgiften til råvarer og hjælpestoffer.

Ifølge ministeren ser vi ind i et af tre scenarier. Det handler om, hvor hurtigt produktionen og økonomien kan komme tilbage til normalen.

Alt afhængigt af scenarierne vil ledigheden også stige fra 105.000 personer sidste år til mellem 130.000 og 150.000 i år, lyder det i beregninger fra Finansministeriet.

Finansminister Nicolai Wammen kan ikke sige, hvilket af scenarierne der er mest sandsynligt, eller om de på sigt viser sig at blive værre end antaget. Det afhænger af udviklingen i resten af verden og især i de lande, som Danmark handler mest med.

- Vi ved ikke endnu, om det bliver scenarie et, to eller tre. Udviklingen går så stærkt, at vi ikke ved, om vurderingerne er forældede om nogle måneder, siger Nicolai Wammen.

Vil tilbagebetale moms

Regeringen foreslår nu også, at den moms, der er blevet indbetalt i marts i år, vil blive tilbagebetalt som et lån til små og mellemstore virksomheder i knibe.

Det vil styrke likviditeten hos de mest udsatte virksomheder med 35 milliarder kroner, lyder det.

Lånene vil være rentefrie og skal tilbagebetales 1. april 2021. Tiltaget kommer i kølvandet på en række hjælpepakker, som regeringen har søsat sammen med partierne i Folketinget og arbejdsmarkedets parter.